en en en es en en en en en en en en en en en az en en en en en fr en en en en en en fr ml en ml ml ml ml ml ml ml ml ml ml ml ml ml ml ml ml ml en en ml en ml nl ml fr ml nb ml en ml nl ml nl ml nb ml en ml en ml nl ml en ml nl ml nl ml nl ml en ml nl ml en ml nl ml nl ml nl ml nl ml nl ml nl ml nl ml nl es es tr es en
Kerala Malar - Online Malayalam News Portal
Home Homepage News Sports Editorial Tech Politics Business Education Movies Articles Opinion Contact Us
ജയകാന്തന്‍: സാധാരണ കഥാപാത്രങ്ങളും അസാധാരണ കഥകളും
സാധാരണ കഥാപാത്രങ്ങള്‍, അസാധാരണ കഥകള്‍, ജീവിത അനുഭവങ്ങളില്‍ നിന്നും ഉറവെടുത്ത അമൂല്യമായ രചനകള്‍. തമിഴ് സാഹിത്യ ഇതിഹാസം ജെ കെ എന്ന ജയകാന്തന്‍.
സാഹിത്യത്തോടൊപ്പം ഉപന്യാസകനും പത്രപ്രവര്‍ത്തകനും ചലച്ചിത്ര സംവിധായകനും നിരൂപകനുമായിരുന്നു ദണ്ഡപാണി ജയകാന്തന്‍. മനുഷ്യ മനസ്സിന്റെ കാണാക്കയങ്ങള്‍, സ്ത്രീ പുരുഷ ബന്ധങ്ങളുടെ ഇഴപിണയലുകല്‍ തുടങ്ങിയവയും തത്വചിന്തയും അദ്ദേഹത്തിന്റെ രചനകളെ സമ്പുഷ്ടമാക്കി. അനുഭവങ്ങളുടെ തികവിലൂടെ മന:ശാസ്ത്രപരമായ ഉള്‍ക്കാഴ്ചയുള്ള വേറിട്ട രചനകളുടെ വക്താവായി അദ്ദേഹം മാറി.
അഞ്ചാംതരത്തില്‍ പഠിപ്പു നിര്‍ത്തിയ ഒരാള്‍ സാഹിത്യത്തിലെ പരമോന്നത ബഹുമതിക്ക് അര്‍ഹനായത് അനുഭവങ്ങള്‍ രചനകളായി പുനര്‍ജനിച്ചതിലൂടെയായിരുന്നു. സാമൂഹിക അനീതികള്‍ക്കും അസമത്വങ്ങള്‍ക്കുമെതിരെ കമ്യൂണിസ്റ്റ് അടിസ്ഥാനതത്വങ്ങളിലൂന്നിയായിരുന്നു അദ്ദേഹത്തിന്റെ തൂലിക ചലിച്ചത്. ഒരു വിപ്ലവകാരിയായിരുന്നു അദ്ദേഹം. അഞ്ചാം ക്ലാസില്‍ പഠിക്കുമ്പോള്‍ വീട് വിട്ടോടിയതുമുതല്‍. അദ്ദേഹത്തിന്റെ കഥകളും നോവലുകളും പൂച്ചെണ്ടുകള്‍ക്കൊപ്പം കല്ലേറും വിളിച്ചുവരുത്തി. എന്നാല്‍ ഏറ്റവുമൊടുവില്‍ തന്റെ ചിന്താധാരയിലേക്ക് ഒരു സാഹിത്യലോകത്തെ തിരിക്കുകയായിരുന്നു അദ്ദേഹം.
പച്ചയായ ഗ്രാമജീവിതങ്ങളിലൂടെ അദ്ദേഹം ദാര്‍ശനികതയുടെ ഒരു ലോകം വരച്ചിട്ടു. അപരന്റെ ദുഃഖത്തില്‍ സന്തോഷിക്കാന്‍ ഒരാള്‍ക്ക് കഴിയുന്നതെങ്ങനെയെന്ന് അദ്ദേഹം തന്റെ പല കഥകളിലൂടെയും ലോകത്തോട് ചോദിച്ചു.
നാന്‍ ഇരുക്കിറേന്‍ എന്ന ചെറുകഥയിലെ യാചകന്‍ അദ്ദേഹത്തിന്റെ കഥാപാത്രസൃഷ്ടിയുടെ ഉദാഹരണമാണ്. വിശപ്പും ദാരിദ്ര്യവും ദാഹവുമാണ് യാചകന്റെ ജീവിതമെങ്കിലും അവന്‍ സന്തോഷവനാണ്. ദുഃഖങ്ങളൊന്നും അവനെ അലട്ടുന്നില്ല. തന്റെ ജീവിതം ഇതെന്ന് അവനറിയാം. അവന് അവന്റേതായ ചിന്തകളല്ലാതെ മറ്റൊന്നുംകൂട്ടിനില്ല.
ഒരുദിവസം അവിചാരിതമായി യാചകന്‍ ഒരു മുടന്തനായ യുവാവിനെ ആത്മഹത്യാശ്രമത്തില്‍ നിന്നും രക്ഷിക്കുന്നു. മുടന്തനെന്ന് വിളിച്ചുകളിയാക്കുന്നതായിരുന്നു യുവാവിന്റെ ആത്മഹത്യാശ്രമത്തിന് പ്രേരണയായത്. എന്നാല്‍ യാചകന്‍ അവനെ ഉപദേശിക്കുന്നു. തന്റെ-ഒരു യാചകന്റെ ജീവിതം എന്താണെന്ന് നോക്കാന്‍ യുവാവിനോട് ആവശ്യപ്പെടുന്നു.
യാചകനും തന്റെ ജീവിതത്തിലേക്ക് ആദ്യമായിട്ടായിരുന്നു കണ്ണോടിക്കുന്നത്. അപരന്റെ ജീവിതവും തന്റെ ജീവിതവുമായി തുലനംചെയ്യുന്നതും. അവന്റെ സന്തോഷം പോയ്മറഞ്ഞു. പാഞ്ഞുവരുന്ന ട്രെയിനിന് മുമ്പിലേക്ക് എടുത്തുചാടി അവന്‍ ജീവിതം അവസാനിപ്പിക്കുന്നു.
തമിഴില്‍ മുമ്പെങ്ങുമില്ലാത്തവിധം സ്ത്രീ കഥാപാത്രങ്ങളെ തന്മയത്വത്തോടെ വരഞ്ഞിടാനും ജയകാന്തന് കഴിഞ്ഞിരുന്നു. കാലാകാലങ്ങളായി നിലനിന്നുപോന്ന സ്ത്രീസങ്കല്പങ്ങളെയാണ് അദ്ദേഹം തന്റെ കഥാപാത്രങ്ങളിലൂടെ ചോദ്യം ചെയ്തത്.
തമിഴ് നാട്ടിലെ വടക്കന്‍ ആര്‍ക്കാട്ട് ജില്ലയിലെ കടലൂരിലുള്ള കാര്‍ഷിക കുടുംബത്തിലാണ് ജയകാന്തന്‍ ജനിച്ചത്. 1934 ഏപ്രില്‍ 24 നാ യിരുന്നു ജനനം. അഞ്ചാം ക്ലാസില്‍ പഠിപ്പ് നിര്‍ത്ത് ഒളിച്ചോടി. പന്ത്രണ്ടാം വയസ്സില്‍ പോണ്ടിച്ചേരിക്കടുത്തുള്ള വില്ലുപുരത്ത് അമ്മാവനോടൊപ്പം താമസമാക്കി. അക്കാലത്താണ് കമ്മ്യൂണിസ്റ്റ് ആശയങ്ങള്‍ മനസ്സില്‍ വേരോടിയത്. സുബ്രഹ്മണ്യഭാരതിയുടെ കവിതകളും അദ്ദേഹത്തെ ഏറെ സ്വാധീനിച്ചു.
ജീവിത സാഹചര്യങ്ങള്‍ മൂലം അദ്ദേഹത്തിന് ചെന്നൈയിലേക്ക് മാറേണ്ടി വന്നു. ഒട്ടും സുഖകരമായിരുന്നില്ല ചെന്നൈ ജീവിതം. സി.പി.ഐ യുടെ ജനശക്തി ഓഫീസിലായിരുന്നു മിക്കപ്പോഴും താമസം. പാര്‍ട്ടി പത്രത്തില്‍ പണിയെടുത്തു. വൈകുന്നേരം തെരുവോരങ്ങളില്‍ ജനശക്തി മാസിക വിറ്റുനടന്നു. ഇക്കാലത്ത് ജീവനാഥന്‍ തുടങ്ങിയ തമിഴിലെ പല പ്രമുഖ കമ്മ്യൂണിസ്റ്റ് നേതാക്കളുമായും ജയകാന്തന്‍ പരിചയത്തിലായി.
1949 ല്‍ സ്ഥിതിഗതികള്‍ വല്ലാതെ വഷളായി. കമ്മ്യൂണിസം നിരോധിച്ചതോടെ ജയകാന്തന് കുറച്ചു കാലം തഞ്ചാവൂരില്‍ ചെരുപ്പ് കടയില്‍ പണിയെടുക്കേണ്ടിവന്നു. ഡി.കെയും ഡി.എം.കെ യും വന്നതോടെ സി.പിഐയുടെ ശക്തി ക്ഷയിച്ചു. അഭിപ്രായ വ്യത്യാസം മൂലം ജയകാന്തന്‍ പാര്‍ട്ടിയില്‍ നിന്നും അകന്നു. തമിഴക കോണ്‍ഗ്രസ്സിലായിരുന്നു പിന്നീടുള്ള രാഷ്ട്രീയപ്രവര്‍ത്തനം.
1953 മുതലാണ് ജയകാന്തന്‍ എഴുത്താരംഭിച്ചത്. എഴുത്തു കൊണ്ട് മാത്രം ജീവിക്കുന്ന ഏക തമിഴ് സാഹിത്യകാരന്‍ താനാണെന്നും ജയകാന്തന്‍ പറയാറുണ്ടായിരുന്നു. ആനന്ദവികടന്‍, സരസ്വതി, താമരൈ, ഗ്രാമൗഴിയന്‍ എന്നീ മാസികകളില്‍ സ്ഥിരമായി എഴുതിപ്പോന്നു.
എഴുതി എഴുതി വളര്‍ന്ന ജയകാന്തന്‍ തമിഴിലെ മികച്ച എഴുത്തുകാരില്‍ ഒരാളായി മാറി. വിപ്ലവകാരിയുടെ മനസ്സുള്ള ജയകാന്തന്‍ അര്‍ത്ഥശൂന്യമായ ആചാരങ്ങള്‍ക്കും സാമൂഹിക തിന്മകള്‍ക്കും എതിരെ പ്രതികരിച്ചു കൊണ്ടാണ് സാഹിത്യ ജീവിതം തുടങ്ങിയത്. നാല്‍പ്പതോളം നോവലുകള്‍, 200 ചെറുകഥകള്‍, 15 ലേഖന സമാഹാരങ്ങള്‍, പത്തു സിനിമകള്‍ക്ക് കഥകള്‍; ജയകാന്തന്റെ സാഹിത്യ സംഭാവനകള്‍ തമിഴ് ഭാഷയെ ഏറെ സമ്പന്നമാക്കി.
കൈവിലങ്ങ്, വഴക്കെ അഴക്കിറത്, പിറാലയം, കരുണയിനല്‍ അല്ല, പരിശുക്ക് പോ, കോകില എന്ന ശെയ്വു വിട്ടാല്‍, ഒരു മനിതന്‍ ഒരു വീട് ഒരു ഉലകം, ഗംഗൈ എങ്കെ പോയിറാല്‍, ഒരു കുടുംബത്തില്‍ നടക്കിറത്, എങ്കെങ്ക് കാണിയും, കാത്തിരിക്കുക ഒരുത്തി, കാരു തുടങ്ങിയ നോവലുകള്‍ അദ്ദേഹത്തിന് ദക്ഷിണേന്ത്യന്‍ സാഹിത്യത്തില്‍ ചിരപ്രതിഷ്ഠ നേടിക്കൊടുത്തു. റഷ്യന്‍ ഉള്‍പ്പെടെയുള്ള നിരവധി ഭാഷകളിലെ കൃതികള്‍ തമിഴിലേക്ക് മൊഴിമാറ്റം നടത്തി.
ഇന്ത്യയിലെ ഏറ്റവും ഉന്നതമായ രണ്ട് സാഹിത്യ പുരസ്‌കാരങ്ങളും ഇദ്ദേഹത്തിന് ലഭിച്ചിട്ടുണ്ട്. 1996ല്‍ സാഹിത്യ അക്കാദമി ഫെലോഷിപ്പ് ലഭിച്ചു. 2002ലാണ് ജ്ഞാനപീഠം ലഭിച്ചത്. 2009 ല്‍ പത്മഭൂഷണ്‍ പുരസ്‌കാരത്തിന് അര്‍ഹനായി. ദക്ഷിണേന്ത്യയില്‍ നിന്നു ആദ്യമായി റഷ്യന്‍ ഫെഡറേഷന്റെ ഓര്‍ഡര്‍ ഓഫ് ഫ്രണ്ട്ഷിപ്പ് അവാര്‍ഡിന് അര്‍ഹനായി.
സിനിമാ രംഗത്തും സജീവമായിരുന്നു. ഉന്നൈപ്പോല്‍ ഒരുവന്‍ മികച്ച തമിഴ് സിനിമകളില്‍ ഒന്നായാണ് വിലയിരുത്തുന്നത്.  പത്ത് സിനിമകള്‍ നിര്‍മ്മിച്ചിട്ടുണ്ട്.  ബ്രഹ്മ ഉപദേശം, ജയജയ ശങ്കര, പാവം ഇവള്‍ ഒരു പാപ്പാത്തി, ഓ അമേരിക്ക, ഒരു പിടി സോറ്, ഗുരുപാഠം എന്നിവയാണ് പ്രധാന കൃതികള്‍. ഉന്നൈപ്പോല്‍ ഒരുവന്‍, സില നേരങ്കളില്‍ സില മതിതര്‍കള്‍, ഒരു നടികൈ ഒരു നാടകം പാര്‍ക്കിറാര്‍, ഊരുക്ക് നൂറുപേര്‍, യാരുക്കാകെ അഴുതാര്‍, പുതു സെരിപ്പ് എന്നിവയാണ് ചലച്ചിത്രമായ പ്രധാന കൃതികള്‍.
comments powered by Disqus. comments powered by Disqus
എന്‍ ഇ ബാലറാമിന്റെ ജീവിതത്തിലെ ഏറെ അറിയാത്തൊരേട്
കലാം ആധുനിക ഇന്ത്യയുടെ പ്രതിരൂപം
ജന്മദേശം നഷ്ടപ്പെട്ട ഒരു സമൂഹം
വികസനം, അത് മര്‍ത്യമനസിന്‍ അതിരില്‍ നിന്ന്
ജയകാന്തന്‍: സാധാരണ കഥാപാത്രങ്ങളും അസാധാരണ കഥകളും
ഒരു നാടു കേഴുന്നു; ഒരു ഓഫീസര്‍ക്കായി
ബക്കിങ്ഹാം കൊട്ടാരത്തിനു തലവേദനയായി ലൈംഗീകാപവാദം
ഐഎസില്‍ നിന്നും രക്ഷപ്പെട്ട കുട്ടിപ്പടയാളികള്‍
യുഎസ്, ക്യുബ ബന്ധങ്ങളിലെ വഴിത്തിരിവ്
ദുബൈ ഒരുങ്ങുന്നു വിമാനത്താവള വിസ്മയത്തിന്
സ്ത്രീകളെ ലൈംഗിക അടിമകളാക്കുന്ന ഐഎസ് ഭീകരര്‍
All rights Reserved 2017 © Kerala Malar